அவளுக்கு என்று ஒரு அறை. அதற்கு வருகிறவர்கள் இருவர்தான். சுத்தம்செய்ய வரும் ஒரு ஹிஸ்பானியப் பெண். பரிமளாவால் முடியவில்லையென்றால் அவளை சாப்பாட்டுக்கூடத்திற்கோ, நர்ஸ்களின் அறைக்கோ தள்ளிச்செல்ல குண்டான ஒரு கறுப்புப்பெண். முன்னவளுக்கு ஆங்கிலம் தெரியாது, பின்னவள் பேசும் ஆங்கிலம் புரியாது. ஒவ்வொரு வெள்ளி, சனி, ஞாயிறு மாலையில் இரண்டுமணி ‘விசிடிங் அவர்ஸ்’. அவளைப் பார்க்க யாரும் வந்ததில்லை. வருவதற்கு யார் இருக்கிறார்கள்? கமலாவைப் பார்த்து ஒரு மாமாங்கமே ஆகியிருக்கும். அனிடா வருவாள், ஆனால் அவளுக்கு ஆஸ்திரேலியாவில் வேலை.